钦定古今图书集成/方舆汇编/职方典/第1261卷 > 《归老桥记》宋·曾巩
## 钦定古今图书集成/方舆汇编/职方典/第1261卷 > 《归老桥记》宋·曾巩

武陵，柳侯图其青陵之居属予，而叙以书曰：“武陵之
西北，有湖，属于阳山者，白马湖也。阳山之西南，有田
属于湖上者，吾之先人青陵之田也。吾筑庐于是而
将老焉。青陵之西二百步，有泉出于两岸之间，而东
注于湖者，曰采陵之涧。吾为桥于上，而为屋以覆之。
武陵之往来有事于吾庐者，与吾异日得老而归，皆”
出于此也。故题之曰《归老之桥》。维吾先人遗吾此土
者，宅有桑麻，田有秔稌，而渚有蒲莲，弋于高而追凫
雁之下上，缗于深而逐鳣鲔之潜泳，吾所以衣食其
力而无愧于心也。息有乔木之繁阴，藉有丰草之幽
香。登山而凌云，览天地之奇变；弄泉而乘月，遗氛埃
之溷浊。此吾所以处其怠倦而乐于“自遂也。吾少而
安焉，及壮而从事于四方，累乎万物之自外至者，未
尝不思休于此也。今又获位于朝，而荣于宠禄，以为
观游于此，而吾亦将老矣，得无志于归哉？”又曰：“世之
老于官者，或不乐于归；幸而有乐之者，或无以为归。
今吾有是以成吾乐也，子为我记之，使吾后之人有
考以承吾志也。”余以谓先王之养老者备矣，士大夫
之致其位者，曰：“不敢烦以政”，盖尊之也。而士亦皆明
于进退之节，无恋禄之人，可谓两得之矣。后世养老
之具既不备，士大夫之老于位者，或摈而去之也，然
士犹有冒而不知止者，可谓两失之矣。今柳侯年六
十，齿发未衰，方为天子致其材力，以惠泽元元之时，
虽欲遗章绂之荣，从湖山之乐，余知未能遂其好也。
然其志于归也如此，闻其风者亦可以兴起矣，乃为
之记。